พัฒนาการผลิต แปรรูป การตลาด ยกระดับรายได้เกษตรกร มุ่งขับเคลื่อนเศรษฐกิจฐานรากของประเทศ
นายณัฏฐกิตติ์ ของทิพย์ อธิบดีกรมการข้าว พร้อมด้วยนายโฆษิต ศรีภูธร อธิการบดีมหาวิทยาลัยเทคโนโลยีราชมงคลอีสาน ร่วมลงนามบันทึกข้อตกลงความร่วมมือทางวิชาการ เพื่อร่วมกันพัฒนาเครือข่ายความร่วมมือด้านวิชาการในการศึกษา ค้นคว้า วิจัยรวมถึงการพัฒนากระบวนการผลิต การแปรรูปและการตลาดผลิตภัณฑ์จากข้าว ยกระดับรายได้เกษตรกรเพื่อขับเคลื่อนเศรษฐกิจฐานรากของประเทศโดยรวม อธิบดีกรมการข้าว เปิดเผยว่า การลงนามครั้งนี้ จะเป็นการร่วมมือทางวิชาการครอบคลุมตั้งแต่ด้านกระบวนการผลิต การปลูก การแปรรูป ตลอดจนการพัฒนาด้านการตลาดผลิตภัณฑ์จากข้าว เพื่อใช้เพิ่มมูลค่า ส่งผลต่อการพัฒนาศักยภาพเกษตรกรผู้ผลิตข้าวให้สูงขึ้นโดยการใช้เทคโนโลยีและนวัตกรรมของทั้งสองฝ่าย อีกทั้งยังเปิดโอกาสให้ทั้ง 2 ฝ่าย ได้แลกเปลี่ยนองค์ความรู้ทางวิชาการ เพื่อนำมาพัฒนาบุคลากร รวมถึงการใช้ทรัพยากรของทั้งสองฝ่าย อาทิ นักวิชาการ ผู้เชี่ยวชาญ ข้อมูล สถานที่ เครื่องมือ อุปกรณ์ โครงสร้างพื้นฐาน ตลอดจนปัจจัยอื่นๆ